Prima TV, în negocieri de vânzare cu un grup de oameni de afaceri apropiați de RCS-RDS O parte din tehnica noii televiziuni populare va fi preluată de la Digi 24, care rămâne într-un proces de evaluare și de schimbare

sâmbătă, 12 august 2017, 12:21

Vechiul vis al lui Zoltan Teszari de a avea o televiziune generalistă ”care să se lupte cu Pro și Antena”, se poate împlini.

Cristi Burci, patronul Prima TV, a ajuns la o înțelegere cu Adrian Tomșa ca să-i cedeze televiziunea. Înțelegerea va intra în vigoare doar dacă Prima reușește să rezolve problemele legate de insolvență. Avocat și om de afaceri din Transilvania, partener al lui Zoltan Teszari, Tomșa are lângă el și alți antreprenori, deocamdată nedivulgați.

Mișcarea face parte dintr-un mai vechi plan.

Teszari a investit masiv în Digi Sport și Digi 24, însă dorința sa dintotdeauna este aceea de a avea ”o televiziune populară, care să deservească publicul masiv al RCS-RDS”, conform propriilor vorbe rostite către asociați.

În noua formulă, Prima TV ar urma să folosească și o parte din dotarea tehnică folosită acum de Digi 24. Nemulțumiți de performanța postului de știri, acționarii vor să-l restructureze.

Până în ultima clipă, cei care vor să cumpere ai Prima TV au sperat să-l aducă pe postul de la care speră o audiență cât mai mare pe Dragoș Pătraru, dar acesta și echipa sa au ales TVR.

Dacă Burci rezolvă problemele de insolvență și vânzarea va avea loc, Prima TV ar urma să intre și în discuțiile legate de drepturile de transmisie a Ligii 1, drepturile de fotbal intrând din nou într-un interval de negocieri.